

|  |
| --- |
| **GULBENES NOVADA PAŠVALDĪBA** |
| Reģ.Nr.90009116327 |
| Ābeļu iela 2, Gulbene, Gulbenes nov., LV-4401 |
| Tālrunis 64497710, mob.26595362, e-pasts; dome@gulbene.lv, www.gulbene.lv |

**VADĪBAS ZIŅOJUMS**

Gulbenē

|  |
| --- |
| 26.03.2025 Nr. GND/20.2.4/25/923 |
|  |

***Par Gulbenes novada pašvaldības 2024.gada pārskatu***

Gulbenes novada pašvaldības 2024.gada pārskats sniedz informāciju par saimnieciskās darbības gadu, sasniegtajiem rezultātiem ekonomiskajā un sociālajā attīstībā, kā arī par pašvaldības darbībām, īstenotajiem projektiem un budžeta līdzekļu izlietojumu Pašvaldības funkciju izpildei.

# **Iestādes pamatdarbību regulējošie normatīvi akti un pašvaldības galvenās funkcija**s

Gulbenes novada dome darbojas saskaņā ar likumu “Pašvaldības likums”, Valsts pārvaldes iekārtas likumu. Pašvaldības darba organizācijas pamatprincipus nosaka Gulbenes novada domes 2023.gada 21.decembra saistošie noteikumi Nr.24 “Gulbenes novada pašvaldības nolikums”.

Gulbenes novada administratīvajā teritorijā novada pašvaldības iedzīvotāju pārstāvību nodrošina to ievēlēta pašvaldības lēmējinstitūcija – Gulbenes novada dome 15 deputātu sastāvā, kas pieņem lēmumus, nosaka pašvaldības institucionālo struktūru, lemj par autonomo funkciju un brīvprātīgo iniciatīvu īstenošanu un par kārtību, kādā nodrošina pašvaldībai deleģēto valsts pārvaldes funkciju un pārvaldes uzdevumu izpildi, izstrādā un izpilda pašvaldības budžetu. Pašvaldības dome atbilstoši kompetencei ir atbildīga par pašvaldības institūciju tiesisku darbību un finanšu līdzekļu izlietojumu.

Gulbenes novada pašvaldība veic “Pašvaldības likuma” 15.pantā noteiktās autonomās funkcijas, kuru izpildei ir izveidotas iestādes, pašvaldībai ir līdzdalība kapitālsabiedrībās un tā ir biedrs biedrībās un nodibinājumos.

Pašvaldība ir kapitāla daļu turētāja pašvaldības kapitālsabiedrībās: SIA “Gulbenes autobuss”, SIA “Gulbenes Energo Serviss” un privātajās un publiski privātajās kapitālsabiedrībās: SIA “ZAAO”(19.07.2024.LR Uzņēmuma reģistra lēmums Nr.6-12/61417 par sabiedrības ar ierobežotu atbildību “AP Kaudzītes” pievienošanu SIA “ZAAO” un izslēgšanu no komercreģistra), SIA “Gulbenes–Alūksnes bānītis”, SIA “Balvu un Gulbenes slimnīcu apvienība”.

Gulbenes novada pašvaldība, tās iestādes un struktūrvienības veic likumā “Pašvaldību likums” noteiktās funkcijas, veicinot novada attīstību un iedzīvotāju labklājības līmeņa attīstību. Pašvaldības galvenais darbības mērķis ir nodrošināt ilgtspējīgu un kvalitatīvu pašvaldības darba organizēšanu un visas teritorijas līdzsvarotu attīstību, nodrošinot iedzīvotājiem tiesības pirmsskolas, pamatizglītības un vispārējās vidējās izglītības iegūšanā, veicot organizatorisko un finansiālo palīdzību kultūras iestādēm un pasākumiem, nodrošinot iedzīvotājiem komunālo pakalpojumu pieejamību, gādājot par administratīvās teritorijas labiekārtošanu, sanitāro tīrību, ielu uzturēšanu, apgaismošanu, parku, skvēru un zaļo zonu ierīkošanu un kapsētu uzturēšanu, nodrošinot iedzīvotājiem sociālo palīdzību un sociālo aprūpi, rūpējoties par bezdarba samazināšanos, veicinot uzņēmējdarbības attīstību u.c.

# Galvenie notikumi, kas ietekmējuši pašvaldības darbību pārskata gadā

Izstrādājot pašvaldības budžetu 2024.gadam, tika secināts, ka pašvaldības ieņēmumu kopums nesedz pašvaldības izdevumus funkciju nodrošināšanai. Lai pilnībā nosegtu paredzētos izdevumus, tika plānots ņemt aizņēmums budžeta un finanšu vadībai 926 774 EUR apmērā uzturēšanas izdevumu nodrošināšanai ar atmaksas termiņu 3 gadi (Līgums Valsts kasē noslēgts 31.07.2024).

Lai sabalansētu pašvaldības 2024.gada budžetu un pamatojoties uz likuma “Par valsts budžetu 2024. gadam un budžeta ietvaru 2024., 2025.un 2026.gadam” 38.pantu pieņemts domes lēmums par grozījumiem Gulbenes novada pašvaldības aizdevumu līgumu atmaksas grafikos, samazinot 2024.gadā plānoto aizdevumu pamatsummas maksājumus.

Gulbenes novada pašvaldības 2024.gada budžets apstiprināts 2024.gada 21.februārī - pamatbudžeta ieņēmumi 36 902 234 EUR, pamatbudžeta izdevumi 45 419 338 EUR un finansēšana 8 517 104 EUR. Ņemot vērā Gulbenes novada domes pieņemtos lēmumus un izdevumu pozīciju izmaiņas, sakarā ar sadārdzinājumu, Gulbenes novada pašvaldības iestāžu un struktūrvienību noslēgtajiem līgumiem un budžeta izpildes atskaitēm, veikti Gulbenes novada pašvaldības 2024.gada budžeta grozījumi.

Lai nodrošinātu efektīvu un optimālu cilvēkresursu, materiāltehnisko resursu izvērtēšanu un budžeta līdzekļu racionālu izmantošanu Gulbenes novada pašvaldības iestādēs un to struktūrvienībās, kā arī, lai samazinātu aizņēmuma finanšu un budžeta vadības aizņēmuma apjomu 2024.gadā tika izveidota darba grupa. Tika veiktas darbības izdevumu samazināšanai, pārskatīts nodarbināto skaits iestādēs, **2024.gada 30.maijā Gulbenes novada pašvaldības domes sēdē pieņemts lēmums par Gulbenes novada pagastu pārvalžu reorganizāciju, izveidojot pagastu apvienības pārvaldes**. Ievērojot budžeta piesardzības principus un sekojot līdzi naudas plūsmai pašvaldībā aizņēmums pilnā mērā netika izņemts.

Pašvaldības 2024.gada uzdevumi aptvēra visas novada attīstībai nozīmīgās nozares un kā galvenās prioritātes tika izvirzītas: strukturālo reformu veikšana, kvalitatīva ES fondu pieejamā finansējuma apguve (uzņēmējdarbība, ēku energoefektivitātes uzlabošana, izglītība, sociālā aizsardzība u.c.), pakāpeniska konkurētspējīga atalgojuma sistēmas ieviešana.

Turpināta jau uzsākto projektu īstenošana, kā arī uzsākta jaunu projektu pieteikumu sagatavošana, tādējādi uzlabojot dzīves vides kvalitāti novadā. Lai veicinātu novada attīstību, investīcijām infrastruktūrā tika piesaistīti Eiropas Savienības fonda līdzekļi, kā arī ņemti aizņēmumi Valsts kasē.

Pārskata gadā Gulbenes novada pašvaldība ar Valsts kasi noslēdza astoņus aizņēmumu līgumus par kopējo aizņēmuma summu 3 297 663 EUR projektu īstenošanai. Izsniegti 2 galvojumi kapitālsabiedrībai projekta realizācijai.

Pārskata periodā pabeigta Litenes ielas pārbūve Gulbenē, realizēta Bērzu pamatskolas pārbūve par radošo iniciatīvu centru, atjaunots Gulbīšu parks, labiekārtota teritorija un rotaļu laukuma izveide Gulbenes 1.pirmsskolas izglītības iestādē, Gulbenes 2.pirmsskolas izglītības iestādes “Rūķītis”, iegādāti 2 autobusi Gulbenes novada pašvaldības skolēnu pārvadājumu nodrošināšanai, iegādāta komunālā mašīna Gulbenes labiekārtošanas iestādei, realizēts EKII ielu apgaismojuma infrastruktūras projekts Gulbenes novadā, uzsākti darbi Lejasciema pamatskolas atjaunošanai un energoefektivitātes uzlabošanai, Lejasciema un Lizuma pamatskolu infrastruktūras pilnveidei un aprīkošanai.

Veiktas dažādas iepirkumu procedūras, noslēgti un izpildīti līgumi dažādu projektu realizācijai.

Gulbenes novada attīstība ir balstīta ilgtspējīgas attīstības plānošanas dokumentos: Gulbenes novada ilgtspējīgas attīstības stratēģija 2014.-2030.gadam ( apstiprināta Gulbenes novada domes 2016.gada 25.februārī, sēdes lēmumu (protokols Nr.2, 11.§) un 2024.gada 27.decembrī apstiprināta Gulbenes novada attīstības programma 2025.-2030.gadam.

# Būtiskas pārmaiņas pašvaldības darbā

Lai nodrošinātu Gulbenes novada pašvaldības finanšu līdzekļu efektīvu izmantošanu, veidotu optimālu un kvalitatīvu izglītības sistēmu, turpinot veikt skolu tīkla sakārtošanu, 2024.gada 29.februārī pieņemts lēmums par Gulbīša pamatskolas likvidāciju.

2024.gada 30.maijā Gulbenes novada pašvaldības domes sēdē pieņemts lēmums par Gulbenes novada pagastu pārvalžu reorganizāciju, izveidojot 4 pagastu apvienības pārvaldes ar 2024.gada 1. oktobri:

* Druvienas, Lizuma, Rankas un Tirzas pagastu apvienības pārvalde;
* Beļavas un Lejasciema pagastu apvienības pārvalde;
* Daukstu, Galgauskas, Jaungulbenes un Līgo pagastu apvienības pārvalde;
* Litenes, Stāmerienas un Stradu apvienības pārvalde;

2024.gada 26.septembrī apstiprināti saistošie noteikumi Nr. 15 “Gulbenes novada pašvaldības iedzīvotāju padomju nolikums”.

# Būtiskie riski un neskaidrie apstākļi pašvaldības darbībā

Liels izaicinājums pašvaldībai kā darba devējam ir kvalificēta darba spēka saglabāšana un jaunu speciālistu piesaiste, taču būtisks faktors ir konkurētspējīgs atalgojums, kur ir jākonkurē ar privāto sektoru.

Nākotnē ietekmi uz pašvaldības darbību var radīt neprognozējamais resursu (elektroenerģijas, kurināmā, degvielas u.c.) sadārdzinājums, kas ievērojami var palielināt pašvaldību funkciju veikšanai nepieciešamās izmaksas, sadārdzināt projektu izmaksas un kavēt to realizācijas termiņus. Cenu sadārdzinājuma dēļ pazeminās iedzīvotāju pirktspēja, kā rezultātā var palielināties sociālo pabalstu nepieciešamība.

Būtisks un ilgstoši nemainīgs risks ir pašvaldībā pastāvīgā deklarēto iedzīvotāju skaita samazināšanās, kas ietekmē pašvaldības budžeta ienākumus no iedzīvotāju ienākuma nodokļa.

# Pētniecības un attīstības darbi

2024.gadā pētniecības darbi nav veikti. 2024.gadā notika intensīvs darbs pie novada teritoriālplānojuma izstrādes. 2024. gadā apstiprināti šādi attīstības un plānošanas dokumenti:

* Lizuma attīstības plāns 2024.-2026.gadam;
* Apstiprināts investīciju plāns 2025-2027.gadam;
* Aktualizēts Gulbenes novada attīstības programmas 2018.-2024.gada investīciju plāns.

# Finanšu instrumentu izmantošana un finanšu riska vadības mērķi

Pašvaldības darbības finansiālo pamatu veido budžets, kas ir svarīgākais instruments pašvaldības autonomo funkciju izpildes nodrošināšanai, ekonomisko un sociālo vajadzību sabalansēšanai, kā arī teritorijas ilgtermiņa attīstībai.

2024.gadā pašvaldība izņēma finanšu vadības aizņēmumu, lai nodrošinātu pašvaldības finanšu resursu pietiekamību noteikto pašvaldības funkciju realizācijai. Lai mazinātu risku un neskaidru apstākļu ietekmi, Gulbenes novada pašvaldība ievēro finanšu disciplīnu budžeta plānošanā un izpildē. Pašvaldības naudas līdzekļi ir izvietoti zināmās Latvijas finanšu institūcijās – trīs komercbankās un Valsts kasē. Pašvaldības vienīgais finanšu kreditors ir Latvijas Republikas Valsts kase, kas kreditē ilgtermiņa un īstermiņa finanšu darījumus atbilstoši Latvijas Republikas normatīvajos aktos noteiktajai kārtībai. Pārskata gadā pašvaldība turpināja īstenot regulāru pašvaldības budžeta izdevumu pārraudzības politiku un ilgtermiņa finanšu vadības politiku, tādējādi nodrošinot finanšu resursu pietiekamību noteikto pašvaldības funkciju realizācijai.

Pašvaldības saistību apjoms uz atskaites perioda beigām sastāda 7,28 % no pamatbudžeta ieņēmumiem, kas norāda uz to, ka pašvaldībai ir pietiekama finanšu kapacitāte, lai piesaistītu aizņēmumu līdzekļus novada attīstībai svarīgu un neatliekamu investīcijas projektu līdzfinansēšanai.

# Citi publiski pieejamie dokumenti, kas sniedz informāciju par pašvaldības darbību

Gulbenes novada domes oficiālie paziņojumi tiek publicēti Latvijas Republikas oficiālajā izdevumā “Latvijas Vēstnesis”. Visi Gulbenes novada domes pieņemtie lēmumi, saistošie noteikumi un citi dokumenti ir pieejami Gulbenes novada pašvaldības mājaslapā [www.gulbene.lv](http://www.gulbene.lv). Gulbenes novada pašvaldības darbs tiek atspoguļots arī pašvaldības bezmaksas informatīvajā izdevumā “Gulbenes Novada Ziņas”. Informācija par Gulbenes novada domi regulāri tiek ievietota sociālajās vietnēs *Facebook* un *Instagram*.

Gulbenes novada pašvaldības 2024.gada budžeta izpilde analizēta, un sasniegtie darbības rezultāti būs norādīti Publiskajā pārskatā, kurš tiks publicēts pašvaldības mājas lapā un ar to būs iespējams iepazīties arī uz vietas pašvaldībā.

Domes priekšsēdētājs A.Caunītis

A.Caunītis 64497711

andis.caunitis@gulbene.lv

DOKUMENTS PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU